कक्राझार जिल्लानि नायेकगाव ओनसोलनि कुमगुरि आरो पुन्दिबारी गामिनि गंफ्रोमबो बर’ आरो गार’ गामिनि नखर- नखर आबादजों लोगोसे एमफौ फिसिनायखौ नुनो मोनो। आबादजों लोगोसे एमफौ फिसिनानै एमफौ आरो एमफौनि फिथोबखौ हाथायाव फान्नानै रां खामायनायजों लोगोसे गाव-गावनि जिउ खुंनाय नखर सामलायनायाव जाफुंसार महरै नुनो मोन्दों। कुमगुरि गामिनि जाफुंसार एमफौ फिसिनानै जिउ खुंग्रा एनडारसन सांमाया फोरमायोदि कुमगुरि गामिनि गं 90 निबो गोबांसिन गार’ नखरफोरा नखर-नखर आबादजों लोगोसे इन्डि एमफौ फिसियो आरो गंफ्रोमबो नखरफोरनो सोरखारा एमफौ फिसिग्रा फाक्कानि न’ लुफुंनानै होदों। सांमाया फोरमाय बावोदि एमफौखौ 1 किजिआव 200 रांनि फारहरनाय जायो आरो एमफौनि फिथोबखौ 1 केजिआव 600 रांनिफ्राय 650 रांआव फारहरनाय जायो होन्नानैबो फोरमायो।